חוק לתיקון פקודת מסילות הברזל (מס' 9), התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2629, עמ' 600, 2017-04-03T00:00:00+03:00
החוק התקבל בקריאה השנייה ובקריאה השלישית ביום כ"ג באדר התשע"ז (21 במרס 2017).

החוק מתקן את פקודת מסילות הברזל [נוסח חדש], התשל"ב-1972 (להלן – הפקודה), וקובע, לראשונה בחקיקה ראשית, הסדרים רגולטוריים לעניין הפעלת מסילת ברזל ארצית, בהתאם בין היתר לדירקטיבה של האיחוד האירופי בעניין בטיחות במסילות ברזל ולהסכמים שנחתמו בין המדינה לבין חברת רכבת ישראל ועובדיה. אלה הנושאים העיקריים המוסדרים בחוק בעניין זה: 
1. תכנית הפעלה: החוק קובע כי הפעלת מסילת ברזל ארצית מותנית בהגשת תכנית הפעלה שאישר הרגולטור - המנהל לעניין מסילות ברזל במשרד התחבורה והבטיחות בדרכים (להלן – המנהל). לפי החוק, תכנית ההפעלה תכלול התייחסות למספר נושאים ובהם ניהול בטיחות במסילת הברזל הארצית והשירות שיינתן לציבור הנוסעים. ההוראות בנושא זה ייכנסו לתוקף בתום שנתיים מיום פרסום החוק ברשומות;
2.  רישוי הנהגים ברכבת ארצית: החוק קובע חובת רישוי לנהגי הרכבת הארצית ותנאים למתן רישיון ולחידושו, בדומה להסדר הקיים היום לפי הפקודה לגבי נהגי הרכבת המקומית ("הרכבת הקלה"). עניינם של תנאים אלה, בין היתר, בבדיקת כשירותם הבריאותית ועברם הפלילי, קביעת גיל מזערי לקבלת הרישיון ודרישות השכלה. ההוראות בנושא זה ייכנסו לתוקף בתום 15 חודשים מיום פרסום בחוק ברשומות;
3. תנאים למילוי תפקידים הנוגעים למסילת ברזל ארצית: מדובר בשני סוגי תפקידים – "בעל תפקיד מסילתי" הכולל 5 תפקידים בעלי השפעה משמעותית על בטיחות הפעלת המסילה, דוגמת בקר מסילה המאשר את תקינותה של מסילת הברזל הארצית, וכן "בעל תפקיד הדרכה", כלומר מי שתפקידם להכשיר את נהגי הרכבת הארצית, את בעלי התפקידים המסילתיים ואת המועמדים לתפקידים אלה. החוק אינו קובע חובת רישוי לגבי התפקידים האמורים אלא תנאים למילוי אותם תפקידים, שעניינם בין היתר בבדיקת כשירות בריאותית, עבר פלילי, הכשרה והשכלה. כלומר, למעשה מפעיל מסילת הברזל לא יהיה רשאי להעסיק אדם באחד מהתפקידים האמורים, אלא אם כן אותו אדם עומד בתנאים שנקבעו למילוי התפקיד כאמור. ההוראות בנושא זה ייכנסו לתוקף בתום שנה מיום פרסום בחוק ברשומות.
יצוין כי החוק קובע הוראות מעבר לגבי מי שמועסק היום בחברת רכבת ישראל כנהג רכבת ארצית, בתפקיד מסילתי או בתפקיד הדרכה, כך שלא יידרש לעבור בחינה מחודשת לפי התנאים הקבועים בחוק, ויוכל להמשיך בעיסוקו גם לאחר שהחוק ייכנס לתוקף;
4. רישוי בתי ספר להכשרת נהגים ברכבת הארצית ובעלי תפקיד מסילתי ותפקיד הדרכה: החוק קובע כי הכשרה לקבלת רישיון לנהיגת רכבת ארצית, למילוי תפקידים כאמור ולשמירת כשירותם הנמשכת, תיערך רק בבית ספר להכשרה, ככל שהכשרה זו אינה נערכת על ידי מפעיל מסילת הברזל. עוד קובע החוק כי הפעלת בית ספר להכשרה תחויב ברישיון מאת המנהל; 
5. חקירת אירועים בטיחותיים במסילת ברזל ארצית: החוק מחיל את ההסדר הקיים בפקודה בעניין סמכות המנהל לערוך תחקירים לגבי אירועים בטיחותיים במסילת ברזל מקומית, כך שיחול גם לגבי אירועים כאמור במסילת ברזל ארצית. לעניין אירוע בטיחותי חמור כהגדרתו בפקודה, החוק מסמיך את שר התחבורה והבטיחות בדרכים (להלן – השר) למנות ועדת בדיקה שתוסמך לחקור את האירוע במקום המנהל. החוק קובע הוראות מפורטות לעניין הרכב ועדת הבדיקה וסמכויותיה, ובכלל זה תנאי כשירות ליושב ראש הוועדה, הוראות למניעת ניגודי עניינים של חברי הוועדה, וכן הוראות שיבטיחו את האיזון הראוי בין הצורך לתת כלים למנהל או לוועדת הבדיקה לחקור את האירוע ולהפיק ממנו לקחים, לבין הצורך להימנע מפגיעה בסמכויות החקירה הפלילית של המשטרה;
6. סמכויות פיקוח: לפי החוק, השר יהיה רשאי להסמיך מפקחים מבין עובדי משרדו, לשם פיקוח על ביצוע ההוראות לפי הפקודה בנושא מסילת ברזל ארצית כאמור;
7. הסמכת השר להתקין תקנות לגבי שורה של נושאים הנוגעים למסילת ברזל ארצית, ובהם קביעת נסיבות שבהן תחול חובת פיצוי לנוסעים בשל איחור בהגעת רכבת ארצית, הוראות שמטרתן לצמצם את השפעותיה של מסילת ברזל ארצית על הסביבה או למנוע אותה (דוגמת מפגעי רעש), וכן הוראות הנוגעות לתנאים למילוי תפקיד מסילתי ותפקיד הדרכה ולקבלת רישיון לנהיגת רכבת ארצית.

בנוסף לתיקונים בנושא מסילת ברזל ארצית, החוק כולל מספר תיקונים נקודתיים לעניין מסילת ברזל מקומית, ובהם הסמכת השר להחמיר בתקנות את הענישה הפלילית בשל הפרת תקנות מסילות הברזל (החלת תקנות התעבורה לעניין רכבת מקומית), התשע"א-2011. התיקון האמור נועד להביא לאחידות בענישה בשל הפרת תקנות התעבורה ובשל הפרת תקנות מסילות הברזל, המחילות, בשינויים מסוימים, את הוראות תקנות התעבורה על רכבת מקומית.